Vier seuns by kinderhuis ontvoer tydens rooftogArgieffoto Kapt. Kay Makhubela, woordvoerder van die polisie, het gesê die ses verdagtes het Woensdag ŉ ambulans gekaap. “Hulle het die ambulans gebel en gesê ŉ vrou is in kraam. Die paramedici is met hul aankoms beroof en die ambulans gekaap.” Volgens Makhubela het die verdagtes hierna na die TLC-kinderhuis in Eikenhof, suid van Johannesburg, gery. “Hulle het toegang tot die kinderhuis geëis, vier seuns met ŉ vuurwapen gedreig en op kontant aangedring. Hulle het die kinders gevra of enigiemand op die perseel gewapen is.” Makhubela het gesê die verdagtes het hierna die vier seuns ontvoer. “Polisiebeamptes het die ambulans gesien en agterdogtig geraak. Die beamptes het die ambulans agternagesit en die insittendes het op die beamptes losgebrand. Die polisie kon egter daarin slaag om die kinders en paramedici te red. Die verdagtes het van die toneel gevlug.” Robert Mulaudzi, woordvoerder van die Johannesburgse nooddienste, het gesê die paramedici is na die Mulbarton-hospitaal geneem en is later ontslaan. Hulle sterk tuis aan. Dit is nie duidelik of die seuns beseer is nie. ŉ Saak van poging tot moord, ontvoering en roof word ondersoek. Makhubela het ŉ beroep op die gemeenskap te doen om te help om die verdagtes vas te trek.